title: Регламент за изпълнение (ЕС) № 1042/2013 на Съвета от 7 октомври 2013 година за изменение на Регламент за изпълнение (ЕС) № 282/2011 по отношение на мястото на доставка на услуги

text:
               26.10.2013

               BG

               Официален вестник на Европейския съюз

               L 284/1

         РЕГЛАМЕНТ ЗА ИЗПЪЛНЕНИЕ (ЕС) № 1042/2013 НА СЪВЕТА
   от 7 октомври 2013 година
   за изменение на Регламент за изпълнение (ЕС) № 282/2011 по отношение на мястото на доставка на услуги
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 397 от нея,
   като взе предвид предложението на Европейската комисия,
   като има предвид, че:

               (1)

               Съгласно Директива 2006/112/ЕО, считано от 1 януари 2015 г. всички далекосъобщителни услуги, услуги по радио- и телевизионно излъчване и услуги, извършвани по електронен път, доставени на данъчно незадължено лице, се облагат с данъци в държавата членка, в която клиентът е установен, има постоянен адрес или обичайно местоживеене, независимо от мястото на установяване на данъчно задълженото лице, което доставя тези услуги. Повечето други услуги, доставени на данъчно незадължено лице, продължават да се облагат в държавата членка, в която е установен доставчикът.

               (2)

               За да се определи кои услуги трябва да бъдат облагани в държавата членка на клиента, е от съществено значение да се дадат определения за далекосъобщителни услуги, услуги по радио- и телевизионно излъчване и услуги, извършвани по електронен път. По-специално следва да бъде изяснено понятието „услуги за радио- и телевизионно излъчване“, въз основа на определенията в Директива 2010/13/ЕС на Европейския парламент и на Съвета (2).

               (3)

               За повече яснота сделките, идентифицирани като услуги, извършвани по електронен път, са изброени в Регламент за изпълнение (ЕС) № 282/2011 на Съвета (3), без списъкът да е изчерпателен. Следва списъкът да се актуализира и да се изготвят подобни списъци за далекосъобщителните услуги и услугите за радио- и телевизионно излъчване.

               (4)

               Необходимо е да се определи кой е доставчикът за целите на облагането с данъка върху добавената стойност (ДДС), когато услугите, извършвани по електронен път или телефонните услуги, предоставяни чрез Интернет, се предоставят на клиента чрез далекосъобщителни мрежи или чрез интерфейс или портал.

               (5)

               За да се осигури еднакво прилагане на правилата за определяне на мястото на доставка на услуги по отдаване под наем на превозни средства и мястото на доставка на далекосъобщителни услуги, услуги за радио- и телевизионно излъчване и услуги, извършвани по електронен път, е необходимо да се определи къде следва да се счита за установено данъчно незадълженото юридическо лице.

               (6)

               За да се определи кой е платец на ДДС за доставка на далекосъобщителни услуги, услуги за радио- и телевизионно излъчване или услуги, извършвани по електронен път, и като се вземе предвид, че мястото на облагане е едно и също, независимо от това дали клиентът е данъчно задължено или данъчно незадължено лице, доставчикът следва да е в състояние да определи статуса на клиента единствено въз основа на това дали клиентът съобщава своя индивидуален идентификационен номер за целите на ДДС. В съответствие с общите правила този статус трябва да се измени, ако впоследствие клиентът направи такова съобщение. Ако не бъде получено такова съобщение, следва доставчикът да остане платец на ДДС.

               (7)

               Когато данъчно незадължено лице е установено в повече от една държава или има постоянен адрес в една държава, но обичайното му местоживеене е в друга, приоритет се дава на мястото, което осигурява най-добре данъчното облагане в мястото на действителното потребление. За да се избегнат конфликти между държавите членки във връзка с юрисдикцията, следва да бъде уточнено мястото на действителното потребление.

               (8)

               Следва да се установят правила за изясняване на данъчното третиране на доставката на услуги по отдаване под наем на превозни средства и на далекосъобщителни услуги, услуги за радио- и телевизионно излъчване и услуги, извършвани по електронен път на данъчно незадължено лице, чието място на установяване, постоянен адрес или обичайно местоживеене е практически невъзможно да се определи или не може да се определи със сигурност. Уместно е тези правила да се основават на презумпции.

               (9)

               Когато има информация, позволяваща да се определи действителното място, където клиентът е установен, има постоянен адрес или обичайно местоживеене, е необходимо да се предвиди оборване на презумпцията.

               (10)

               В определени случаи обаче, когато услугата има характер на изключение, обичайно засяга малки суми и изисква физическото присъствие на клиента, като доставката на далекосъобщителни услуги, услуги за радио- и телевизионно излъчване или услуги, извършвани по електронен път, в зона с безжична локална мрежа или интернет кафе, или обичайно не включва издаване на квитанции за плащане или други доказателства за предоставената услуга, какъвто е случаят с телефонните кабини, предоставянето и проверката на доказателства във връзка с мястото на установяване на клиента, неговия постоянен адрес или обичайно местоживеене биха довели до прекомерна тежест или биха могли да създадат проблеми със защитата на данните.

               (11)

               Доколкото данъчното третиране на доставката на услуги по отдаване под наем на превозни средства и далекосъобщителни услуги, услуги за радио- и телевизионно излъчване и услуги, извършвани по електронен път, доставени на данъчно незадължено лице, зависи от това къде клиентът е установен, има постоянен адрес или обичайно местоживеене, е необходимо да се изясни за случаите, за които няма установени специални презумпции или с оглед възможността за оборване на презумпциите, с какви доказателства доставчикът следва да разполага за да определи местоположението на клиента. За тази цел следва да се изготви примерен, неизчерпателен списък на доказателствата.

               (12)

               С цел да се осигури еднакво данъчно третиране на доставките на услуги, свързани с недвижими имоти, трябва да се даде определение на понятието „недвижими имоти“. Следва да се определи близостта, която се изисква, за да се счита, че съществува връзка с недвижими имоти, и следва да се изготви неизчерпателен списък с примери за сделки, идентифицирани като услуги, свързани с недвижими имоти.

               (13)

               Необходимо е също така да се изясни данъчното третиране на доставката на услуги, с които на разположение на клиента се предоставя оборудване с оглед извършване на строителни работи по недвижими имоти.

               (14)

               По практически съображения следва да се поясни, че далекосъобщителни услуги, услуги за радио- и телевизионно излъчване или услуги, извършвани по електронен път, предоставени от данъчно задължено лице, което действа от свое име, във връзка с осигуряването на настаняване в хотелиерския сектор или в секторите с подобна функция, следва да се разглеждат за целите на определянето на мястото на доставка като предоставени на тези места.

               (15)

               В съответствие с Директива 2006/112/ЕО достъпът до културни, художествени, спортни, научни, образователни, развлекателни или други подобни събития трябва при всички случаи да се облага на мястото, където фактически се провеждат тези събития. Следва да се уточни, че това се прилага също и когато билетите за тези събития не се продават пряко от организатора, а се разпространяват чрез посредници.

               (16)

               Съгласно Директива 2006/112/ЕО ДДС може да стане изискуем преди, по време или малко след доставката на стоки или услуги. Що се отнася до далекосъобщителните услуги, услугите за радио- и телевизионно излъчване или услугите, извършвани по електронен път, доставени в периода на преход към новите правила за мястото на доставка, условията, свързани с доставката, или различията в прилагането между държавите членки могат да доведат до двойно данъчно облагане или липса на облагане. За да се избегне това и да се осигури еднаквото прилагане в държавите членки, е необходимо да се предвидят преходни разпоредби.

               (17)

               За целите на настоящия регламент може да е уместно държавите членки да приемат законодателни мерки за ограничаване на някои права и задължения, предвидени в Директива 95/46/ЕО на Европейския парламент и на Съвета (4), с цел да се защитят важни икономически и финансови интереси на държавата членка или на Европейския съюз, включително валутни, бюджетни и данъчни въпроси, когато тези мерки са необходими и пропорционални с оглед на риска от данъчни измами и укриване на данъци в държавите членки и на необходимостта от осигуряване на правилното събиране на ДДС, попадащ в обхвата на настоящия регламент.

               (18)

               Следва да бъде въведено понятието за „недвижим имот“, за да се осигури еднакво данъчно третиране от държавите членки на доставките на услуги, свързани с недвижими имоти. Въвеждането на това понятие би могло да има значителни последици за законодателството и административните практики в държавите членки. Без да се засягат това законодателство и тези практики, които понастоящем се прилагат в държавите членки, както и с оглед осигуряването на плавен преход, това понятие следва да се въведе на по-късен етап.

               (19)

               Поради това Регламент за изпълнение (ЕС) № 282/2011 следва да бъде съответно изменен,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) № 282/2011 се изменя, както следва:

               1)

               Глава IV се изменя, както следва:

                           а)

                           вмъкват се следните членове:
                           „Член 6а
                           1.   Далекосъобщителните услуги по смисъла на член 24, параграф 2 от Директива 2006/112/ЕО обхващат по-специално следното:

                                       а)

                                       фиксирани и мобилни телефонни услуги за предаване и комутация на глас, данни и видеоизображения, включително телефонни услуги с визуализиращ компонент (услуги за видеотелефония);

                                       б)

                                       телефонни услуги, предоставяни през интернет, включително интернет телефония (VoIP);

                                       в)

                                       гласова поща, изчакване на повикване, пренасочване на повикването, идентификация на лицето, осъществяващо повикването, тристранна връзка и други услуги по управление на повикванията;

                                       г)

                                       пейджинг услуги;

                                       д)

                                       аудиотекст услуги;

                                       е)

                                       факсимилни, телеграфни и телексни услуги;

                                       ж)

                                       достъп до интернет, включващ световната мрежа;

                                       з)

                                       частни мрежови връзки, предоставящи далекосъобщителни връзки, предназначени за изключително ползване от страна на клиента.

                                 2.   Далекосъобщителните услуги по смисъла на член 24, параграф 2 от Директива 2006/112/ЕО не обхващат следното:

                                       а)

                                       услуги, извършвани по електронен път;

                                       б)

                                       услуги по радио- и телевизионно излъчване.

                                 Член 6б
                           1.   Услугите за радио- и телевизионно излъчване включват услуги, състоящи се от аудио- и аудиовизуално съдържание, като например радио или телевизионни предавания които се предоставят на населението чрез съобщителни мрежи от доставчик на медийни услуги и под неговата редакционна отговорност за едновременно слушане или гледане въз основа на програмна схема.
                           2.   Параграф 1 обхваща по-специално следните случаи:

                                       а)

                                       радио- или телевизионни предавания, които се предават или препредават чрез радио- или телевизионна мрежа;

                                       б)

                                       радио- или телевизионни предавания, разпространявани чрез интернет или подобна електронна мрежа (IP streaming), ако се разпространяват едновременно с тяхното предаване или препредаване чрез радио- или телевизионна мрежа.

                                 3.   Параграф 1 не включва следното:

                                       а)

                                       далекосъобщителни услуги;

                                       б)

                                       услуги, извършвани по електронен път;

                                       в)

                                       предоставяне на информация относно конкретни предавания при поискване;

                                       г)

                                       прехвърляне на права за радио- и телевизионно излъчване или за предаване;

                                       д)

                                       лизинг на техническо оборудване или съоръжения, използвани за получаване на радиосигнал;

                                       е)

                                       радио- и телевизионни предавания, разпространявани чрез интернет или подобна електронна мрежа (IP streaming), освен в случаите, когато те се излъчват едновременно с тяхното предаване или препредаване чрез радио- и телевизионна мрежа.“

                           б)

                           Член 7, параграф 3 се изменя, както следва:

                                       i)

                                       уводното изречение се заменя със следното:
                                       „3.   Параграф 1 не включва следното:“;

                                       ii)

                                       буква а) се заменя със следното:

                                                   „а)

                                                   услуги за радио- и телевизионно излъчване;“;

                                       iii)

                                       букви р), с) и т) се заличават;

                                       iv)

                                       добавят се следните букви:

                                                   „у)

                                                   билети за културни, художествени, спортни, научни, образователни, развлекателни или подобни събития, които се резервират онлайн;

                                                   ф)

                                                   настаняване в хотел, наем на автомобили, ресторантьорски услуги, превоз на пътници или подобни услуги, които се резервират онлайн.“;

                           в)

                           Вмъква се следният член:
                           „Член 9а
                           1.   Когато услуги, извършвани по електронен път се доставят чрез далекосъобщителна мрежа, интерфейс или портал като пазар за приложения, за целите на прилагането на член 28 от Директива 2006/112/ЕО се счита, че данъчно задълженото лице, което участва в доставката, действа от свое име, но за сметка на доставчика на тези услуги, освен в случаите, когато този доставчик е изрично посочен като доставчик от въпросното данъчно задължено лице и това е отразено в условията по договора между страните.
                           За да се счита, че доставчикът на услуги, извършвани по електронен път е изрично посочен като доставчик на тези услуги от данъчно задълженото лице, трябва да бъдат изпълнени следните условия:

                                       а)

                                       във фактурата, издадена или предоставена от всяко данъчно задължено лице, участващо в доставка на услуги, извършвани по електронен път, трябва да се посочват тези услуги и доставчикът на тези услуги;

                                       б)

                                       в сметката или квитанцията, издадени или предоставени на клиента, трябва да се посочват услугите, извършвани по електронен път и доставчикът на тези услуги.

                                 Данъчно задължено лице, което във връзка с доставка на услуги, извършвани по електронен път, разрешава разходите да се фактурират на потребителя или доставката на услугите, или определя общите условия и реда на доставката, няма право изрично да посочва друго лице като доставчик на тези услуги, за целите на настоящия параграф.
                           2.   Параграф 1 се прилага също когато телефонните услуги, предоставяни по интернет, включително интернет телефония (VoIP), се доставят чрез далекосъобщителна мрежа, интерфейс или портал като пазар за приложения и при същите условия като посочените в същия параграф.
                           3.   Настоящият член не се прилага към данъчно задължено лице, което се занимава единствено с обработка на плащания във връзка с услуги, извършвани по електронен път, или телефонни услуги, предоставяни по интернет, включително интернет телефония (VoIP), и не участва в доставката на тези услуги, извършвани по електронен път, или телефонни услуги.“

               2)

               Глава V се изменя, както следва:

                           а)

                           В раздел 1 се вмъкват следните членове:
                           „Член 13а
                           За място на установяване на данъчно незадължено юридическо лице, посочено в член 56, параграф 2, първа алинея и членове 58 и 59 от Директива 2006/112/ЕО, се счита:

                                       а)

                                       мястото, където се изпълняват функциите на неговото централно управление; или

                                       б)

                                       всяко друго място на установяване, което се характеризира с достатъчно равнище на постоянство и има подходяща структура от гледна точна на човешките и техническите ресурси, за да може да получава и ползва услугите, доставени за собствените нужди на този обект.

                                 Член 13б
                           За целите на прилагането на Директива 2006/112/ЕО за „недвижим имот“ се счита:

                                       а)

                                       всяка отделна част от земята, на или под нейната повърхност, върху която може да бъде учредено право на собственост или владение;

                                       б)

                                       всяка сграда или конструкция, прикрепена към земята или в нея, над или под морското равнище, която не може да бъде лесно разглобена или преместена;

                                       в)

                                       всеки елемент, който е монтиран и съставлява неразделна част от сграда или конструкция и без който съответната сграда или конструкция би била недовършена, като врати, прозорци, покриви, стълбища и асансьори;

                                       г)

                                       всеки елемент, оборудване или машина, трайно монтирани в сграда или конструкция, които не могат да бъдат премествани, без да бъде разрушена или променена сградата или конструкцията.“;

                           б)

                           В член 18, параграф 2 се добавя следната алинея:
                           „Въпреки това, независимо от наличието на информация за противното, доставчикът на далекосъобщителни услуги, услуги за радио- и телевизионно излъчване или услуги, извършвани по електронен път, може да счита клиент, установен в Общността, за данъчно незадължено лице, ако този клиент не му е съобщил своя индивидуален идентификационен номер по ДДС.“

                           в)

                           Член 24 се заменя със следното:
                           „Член 24
                           Когато услугите, обхванати от член 56, параграф 2, първа алинея или членове 58 и 59 от Директива 2006/112/ЕО, се предоставят на данъчно незадължено лице, което е установено в повече от една държава или има постоянен адрес в една държава, но обичайното му местоживеене е в друга, приоритет се дава:

                                       а)

                                       при данъчно незадължено юридическо лице — на мястото, посочено в член 13а, буква а) от настоящия регламент, освен когато има доказателства, че услугата се използва на мястото на установяване, посочено в буква б) от същия член;

                                       б)

                                       при физическо лице — на мястото на неговото обичайно местоживеене, освен когато има доказателства, че услугата се използва на неговия постоянен адрес.“;

                           г)

                           Раздел 4 се изменя, както следва:

                                       i)

                                       вмъкват се следните подраздели:
                                       „Подраздел 3А

                                          Презумпции за местоположение на клиент

                                       Член 24а
                                       1.   За целите на прилагането на членове 44, 58 и 59а от Директива 2006/112/ЕО, когато доставчик на далекосъобщителни услуги, на услуги за радио- и телевизионно излъчване или услуги, извършвани по електронен път, доставя тези услуги на място като телефонна кабина, киоск, зона с безжична локална мрежа, интернет кафе, ресторант или фоайе на хотел, където физическото присъствие на получателя на услугата на това място е необходимо, за да му се предостави услугата от този доставчик, се приема, че клиентът е установен, има постоянен адрес или обичайно местоживеене на това място и че услугата фактически се използва и потребява там.
                                       2.   Ако мястото, посочено в параграф 1 от настоящия член, е на борда на кораб, въздухоплавателно средство или влак, извършващи превоз на пътници в рамките на Общността в съответствие с членове 37 и 57 от Директива 2006/112/ЕО, държавата на местоположение е държавата на отпътуване при превоза на пътници.
                                       Член 24б
                                       За целите на прилагането на член 58 от Директива 2006/112/ЕО, когато далекосъобщителни услуги, услуги за радио- и телевизионно излъчване или услуги, извършвани по електронен път, са доставени на данъчно незадължено лице:

                                                   а)

                                                   чрез неговата стационарна линия, се приема, че клиентът е установен, има постоянен адрес или обичайно местоживеене на мястото на инсталиране на стационарната линия;

                                                   б)

                                                   чрез мобилни мрежи, се приема, че мястото, където клиентът е установен, има постоянен адрес или обичайно местоживеене е в държавата, идентифицирана чрез кода на държавата за мобилни услуги от SIM картата, използвана при получаването на тези услуги;

                                                   в)

                                                   за което е необходимо използването на декодер или подобно устройство или на карта за достъп и не се използва стационарна линия,, се приема, че клиентът е установен, има постоянен адрес или обичайно местоживеене на мястото, където се намира декодерът или устройството или, когато това място не е известно, на мястото, където е изпратена картата за достъп, с цел да бъде използвана там.

                                                   г)

                                                   при обстоятелства, различни от посочените в член 24а и в букви а), б) и в) от настоящия член, се приема, че клиентът е установен, има постоянен адрес или обичайно местоживеене на мястото, определено като такова от доставчика въз основа на две непротиворечащи си доказателства, изброени в член 24е от настоящия регламент.

                                             Член 24в
                                       За целите на прилагането на член 56, параграф 2 от Директива 2006/112/ЕО, когато на данъчно незадължено лице се отдава превозно средство под наем, различен от краткосрочен наем, се приема, че клиентът е установен, има постоянен адрес или обичайно местоживеене на мястото, определено като такова от доставчика въз основа на две непротиворечащи си доказателства, изброени в член 24д от настоящия регламент.

                                          Подраздел 3б

                                          Оборване на презумпции

                                       Член 24г
                                       1.   Когато доставчик доставя услуга, посочена в член 58 от Директива 2006/112/ЕО, той може да обори презумпцията по член 24а, или член 24б, букви а), б) или в) от настоящия регламент, въз основа на три непротиворечащи си доказателства, които сочат, че клиентът е установен, има постоянен адрес или обичайно местоживеене другаде.
                                       2.   Данъчният орган може да обори презумпциите по членове 24а, 24б, или 24в, когато има данни за неправилна употреба или злоупотреба от страна на доставчика.

                                          Подраздел 3в

                                          Доказателства за определяне на местоположението на клиент и оборване на презумпции

                                       Член 24д
                                       За целите на прилагането на правилата на член 56, параграф 2 от Директива 2006/112/ЕО и за изпълнение на изискванията на член 24в от настоящия регламент, като доказателство се използват по-специално следните данни:

                                                   а)

                                                   адрес на фактуриране на клиента;

                                                   б)

                                                   банкова информация като мястото, където е банковата сметка, използвана за плащане, или адреса на фактуриране на клиента, с който разполага банката;

                                                   в)

                                                   регистрационни данни на превозното средство, наето от клиента, ако регистрацията на това превозно средство се изисква на мястото, където то се използва, или друга подобна информация;

                                                   г)

                                                   друга търговска информация.

                                             Член 24е
                                       За целите на прилагането на правилата на член 58 от Директива 2006/112/ЕО и за изпълнение на изискванията на член 24б, буква г) или член 24 г, параграф 1 от настоящия регламент, като доказателство се използват по-специално следните данни:

                                                   а)

                                                   адрес на фактуриране на клиента;

                                                   б)

                                                   интернет протокол (IP адрес) на устройството, използвано от клиента, или друг метод на позициониране;

                                                   в)

                                                   банкова информация като мястото, където е открита банковата сметка, използвана за плащане, или адреса на фактуриране на клиента, с който разполага банката;

                                                   г)

                                                   код на държавата за мобилни услуги (MCC) от международния идентификатор на мобилен абонат (IMSI), съхраняван на SIM (Subscriber Identity Module) картата, използвана от клиента;

                                                   д)

                                                   местоположение на стационарната линия на клиента, чрез която му се предоставя услугата;

                                                   е)

                                                   друга търговска информация;“

                                       ii)

                                       вмъква се следният подраздел:
                                       „Подраздел 6а

                                          Доставка на услуги, свързани с недвижими имоти

                                       Член 31а
                                       1.   Услуги, свързани с недвижими имоти, както е посочено в член 47 от Директива 2006/112/ЕО, са само тези услуги, които имат достатъчно пряка връзка с такива имоти. Услугите се разглеждат като услуги, които имат достатъчно пряка връзка с недвижими имоти, в следните случаи:

                                                   а)

                                                   когато произтичат от недвижими имоти и тези имоти представляват съставен елемент на услугата и са от основно и съществено значение за доставяните услуги;

                                                   б)

                                                   когато се предоставят за недвижими имоти или са насочени към недвижими имоти с цел правно или физическо изменение на тези имоти.

                                             2.   Параграф 1 обхваща по-специално следните случаи:

                                                   а)

                                                   изготвянето на скици на сграда или части от сграда, проектирана за конкретен парцел земя, независимо дали сградата е издигната;

                                                   б)

                                                   предоставянето на услуги по надзор на обекта или охранителни услуги;

                                                   в)

                                                   строежа на сграда върху земя, както и извършената работа по строителство и разрушаване на сграда или части от сграда;

                                                   г)

                                                   изграждането на постоянни инфраструктури върху земя, както и извършената работа по строителство и разрушаване на постоянна инфраструктура като тръбопроводни системи за газоснабдяване, водоснабдяване, канализация и други подобни;

                                                   д)

                                                   работата върху земя, включително земеделски услуги като оран, сеитба, напояване и торене;

                                                   е)

                                                   проучването и оценката на риска и целостта на недвижими имоти;

                                                   ж)

                                                   оценката на недвижими имоти, включително и там, където такива услуги са необходими за застрахователни цели, за да се определи стойността на дадено имущество като обезпечение на заем или за оценка на риска и щетите при спорове;

                                                   з)

                                                   отдаването под наем или аренда на недвижими имоти, различно от посоченото в параграф 3, буква в), включително складирането на стоки, за което определена част от имота е предоставена за изключително ползване на клиента;

                                                   и)

                                                   предоставянето на настаняване в хотелиерския сектор или в сектори с подобна функция, като ваканционни лагери или обекти, развити за ползване като къмпинги, включително правото на пребиваване на определено място, произтичащо от упражняване на частично право на ползване на недвижими имоти за определен период и други подобни;

                                                   й)

                                                   предоставянето или прехвърлянето на права, различни от правата, обхванати в букви з) и и), за ползване на недвижими имоти или части от тях, включително разрешение за ползване на част от имота, като предоставяне на права за лов и риболов или достъп до салони в летища, или използването на инфраструктура (като например мост или тунел), за което се събират такси;

                                                   к)

                                                   поддръжката, ремонта и поправката на сграда или части от сграда, включително дейности като почистване, поставяне на плочки, тапети и паркет;

                                                   л)

                                                   поддръжката, ремонта и поправката на постоянна инфраструктура като тръбопроводни системи за газоснабдяване, водоснабдяване, канализация и други подобни;

                                                   м)

                                                   инсталирането или сглобяването на машини или оборудване, които при инсталирането или сглобяването им се определят като недвижими имоти;

                                                   н)

                                                   поддръжката и ремонта, инспекцията и надзора на машини или оборудване, ако тези машини или оборудване се определят като недвижими имоти;

                                                   о)

                                                   управлението на имоти, различно от управлението на портфейл на инвестиции в недвижими имоти, обхванато от параграф 3, буква ж), състоящо се в експлоатация на търговски, промишлени или жилищни недвижими имоти от собственика на имотите или за негова сметка;

                                                   п)

                                                   посредничеството при продажба, отдаване под наем или аренда на недвижими имоти и при учредяването или прехвърлянето на определени участия в недвижими имоти или вещни права върху недвижими имоти (независимо дали се приемат за вещи), с изключение на посредничество, което попада в обхвата на параграф 3, буква г);

                                                   р)

                                                   правните услуги, свързани с прехвърлянето на правото на собственост върху недвижими имоти, с учредяването или прехвърлянето на определени участия в недвижими имоти или вещни права върху недвижими имоти (независимо дали се приемат за вещи), като например нотариалната дейност, или с изготвянето на договор за продажба или придобиване на недвижими имоти, дори ако основната сделка, водеща до правното изменение по отношение на недвижимия имот, не е осъществено.

                                             3.   Параграф 1 не обхваща следното:

                                                   а)

                                                   изготвянето на скици за сграда или части от сграда, ако не са предназначени за определен парцел земя;

                                                   б)

                                                   съхранението на стоки в недвижими имоти, ако никоя определена част от недвижимия имот не е предоставена за изключително ползване от клиента;

                                                   в)

                                                   предоставянето на рекламни услуги, дори ако това е свързано с използването на недвижими имоти;

                                                   г)

                                                   посредничество при осигуряване на настаняване в хотелиерския сектор или в секторите с подобна функция, като този на ваканционните лагери или на обектите, развити за ползване като къмпинги, ако посредникът действа от името на друго лице и за негова сметка;

                                                   д)

                                                   предоставянето на щанд на панаир или изложение наред с други свързани услуги, даващи възможност на изложителя да излага продукти, като проектиране на щанда, транспортиране и съхранение на стоки, предоставяне на машини, полагане на кабели, застраховка и реклама;

                                                   е)

                                                   инсталиране или сглобяване, поддръжка и ремонт, проверка или надзор на машини или оборудване, което не е част от недвижими имоти или не става част от недвижими имоти;

                                                   ж)

                                                   управление на портфейл от инвестиции в недвижими имоти;

                                                   з)

                                                   правни услуги, различни от обхванатите от параграф 2, буква р), свързани с договори, включително консултации, относно условията на договор за прехвърляне на недвижими имоти или за изпълнението на такъв договор, или за доказване на съществуването на такъв договор, когато тези услуги не са конкретно свързани с прехвърлянето на правото на собственост върху недвижими имоти.

                                             Член 31б
                                       Сделка, при която оборудването се предоставя на разположение на клиента с оглед извършване на работи по недвижими имоти, представлява доставка на услуги, свързани с недвижими имоти, само ако доставчикът поеме отговорността за изпълнението на работите.
                                       Приема се, че доставчикът, който предоставя на клиента оборудване заедно с достатъчно персонал за експлоатацията му с оглед извършване на работи, е поел отговорност за изпълнението на тези работи. Презумпцията, че доставчикът носи отговорността за изпълнението на работите, може да бъде оборена с всякакви приложими фактически или правни средства.
                                       Член 31в
                                       За целите на определянето на мястото на доставка на далекосъобщителни услуги, услуги за радио- и телевизионно излъчване или услуги, извършвани по електронен път, предоставени от данъчно задължено лице, което действа от свое име, заедно с настаняването в хотелиерския сектор или в секторите с подобна функция, като ваканционни лагери или обекти, развити за ползване като къмпинг, тези услуги се считат за доставени на тези места.“

                                       iii)

                                       в подраздел 7 се вмъква следният член:
                                       „Член 33а
                                       Доставката на билети за културни, художествени, спортни, научни, образователни, развлекателни или подобни събития от посредник, действащ от свое име, но за сметка на организатора, или от данъчно задължено лице, различно от организатора, действащо за своя собствена сметка, попада в обхвата на член 53 и член 54, параграф 1 от Директива 2006/112/ЕО.“

               3)

               В точка 4 от приложение I се добавят следните букви:

                           „е)

                           получаване на радио- или телевизионни предавания, които се разпространяват чрез радио- или телевизионна мрежа, интернет или подобна електронна мрежа за слушане или гледане на предавания в избран от получателя момент и по негова лична заявка въз основа на каталог на предавания, подбрани от доставчика на медийни услуги като телевизия или видео по поръчка;

                           ж)

                           получаване на радио- и телевизионни предавания, разпространявани чрез интернет или подобна електронна мрежа (IP streaming), освен когато те се излъчват едновременно с тяхното предаване или препредаване чрез радио- и телевизионна мрежа;

                           з)

                           доставката на аудио- и аудиовизуално съдържание чрез съобщителни мрежи, което не се доставя от доставчик на медийни услуги и под редакционната отговорност на такъв доставчик;

                           и)

                           последващата доставка на аудио- и аудиовизуална продукция на доставчик на медийни услуги чрез съобщителни мрежи от лице, различно от доставчика на медийни услуги.“

         Член 2
   За далекосъобщителни услуги, услуги за радио- и телевизионно излъчване или услуги, извършвани по електронен път, предоставени от доставчик, установен в рамките на Общността, на данъчно незадължено лице, което е установено, има постоянен адрес или обичайно местоживеене в нея, се прилага следното:

               а)

               мястото на доставка във връзка с всяко данъчно събитие, което настъпва преди 1 януари 2015 г., е мястото, където е установен доставчикът, както е предвидено в член 45 от Директива 2006/112/ЕО, независимо от това кога е приключила доставката или непрекъснатата доставка на тези услуги;

               б)

               мястото на доставка във връзка с всяко данъчно събитие, което настъпи на 1 януари 2015 г. или след тази дата, е мястото, където клиентът е установен, има постоянен адрес или обичайно местоживеене, независимо от това кога е започнала доставката или непрекъснатата доставка на тези услуги;

               в)

               когато данъчното събитие е настъпило в държавата членка, в която е установен доставчикът, преди 1 януари 2015 г., на 1 януари 2015 г. и след тази дата в държавата членка на клиента не се дължи данък за същото данъчно събитие.

         Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

   Прилага се от 1 януари 2015 г.
   Въпреки това членове 13б, 31а и 31б от Регламент за изпълнение (ЕС) № 282/2011, вмъкнати с настоящия регламент, се прилагат от 1 януари 2017 г.

      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 7 октомври 2013 година.

            За Съвета

            Председател

         J. BERNATONIS

      (1)  ОВ L 347, 11.12.2006 г., стр. 1.

      (2)  Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги („Директива за аудиовизуалните медийни услуги“) (ОВ L 95, 15.4.2010 г., стр. 1).

      (3)  Регламент за изпълнение (ЕС) № 282/2011 на Съвета от 15 март 2011 година за установяване на мерки за прилагане на Директива 2006/112/ЕО относно общата система на данъка върху добавената стойност (ОВ L 77, 23.3.2011 г., стр. 1).

      (4)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).


title: Регламент за изпълнение (ЕС) 2016/7 на Комисията от 5 януари 2016 година за установяване на стандартния образец за единния европейски документ за обществени поръчки (Текст от значение за ЕИП)

text:
               6.1.2016

               BG

               Официален вестник на Европейския съюз

               L 3/16

         РЕГЛАМЕНТ ЗА ИЗПЪЛНЕНИЕ (ЕС) 2016/7 НА КОМИСИЯТА
   от 5 януари 2016 година
   за установяване на стандартния образец за единния европейски документ за обществени поръчки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/24/ЕС на Европейския парламент и на Съвета от 26 февруари 2014 г. за обществените поръчки и за отмяна на Директива 2004/18/ЕО (1), и по-специално член 59, параграф 2 от нея, и Директива 2014/25/ЕС на Европейския парламент и на Съвета от 26 февруари 2014 г. относно възлагането на поръчки от възложители, извършващи дейност в секторите на водоснабдяването, енергетиката, транспорта и пощенските услуги и за отмяна на Директива 2004/17/ЕО (2), и по-специално член 80, параграф 3 от нея.
   като има предвид, че:

               (1)

               Една от основните цели на директиви 2014/24/ЕС и 2014/25/ЕС е облекчаването на административната тежест за възлагащите органи, възложителите и икономическите оператори, най-вече за малките и средните предприятия. Ключов елемент от това усилие е единният европейски документ за обществени поръчки (ЕЕДОП). Стандартният образец за ЕЕДОП следва съответно да бъде изготвен по такъв начин, че да бъде премахната необходимостта от представяне на значителен брой сертификати или други документи, свързани с критериите за изключване и подбор. За същата цел стандартният образец следва да съдържа и необходимата информация относно субектите, на чийто капацитет разчита икономическият оператор, така че тази информация да може да бъде проверена едновременно и при същите условия, когато се извършва проверката на основния икономически оператор.

               (2)

               Освен това ЕЕДОП следва да може да се използва от възложителите, по отношение на които се прилага Директива 2014/25/ЕС и които, когато прилагат критериите за изключване и подбор, предвидени в Директива 2014/24/ЕС, трябва да го правят по същия начин и при същите условия като възлагащите органи.

               (3)

               За да се избегне налагането на административна тежест за възлагащите органи и възложителите и евентуални противоречиви указания в отделните документи от документацията за поръчката, информацията, която икономическите оператори трябва да представят в ЕЕДОП, следва предварително да бъде ясно посочена от възлагащите органи и възложителите в поканата за участие в състезателната процедура или чрез препратки към други части на документацията за поръчката, с която икономическите оператори трябва във всички случаи да се запознаят внимателно предвид участието си и евентуалното подаване на оферти.

               (4)

               ЕЕДОП следва също допълнително да улесни работата на икономическите оператори, възлагащите органи и възложителите, като замени различните и разнообразни национални лични декларации с един стандартен образец, установен на европейско равнище. Това следва също така да спомогне за намаляване на проблемите, свързани с точното формулиране на официалните изявления и декларациите за съгласие, както и на езиковите проблеми, тъй като стандартният образец ще бъде достъпен на официалните езици. По този начин ЕЕДОП следва да допринесе за засилване на трансграничното участие в процедурите за възлагане на обществени поръчки.

               (5)

               Всяка обработка и обмен на данни, които трябва да се извършат във връзка с ЕЕДОП, следва да се осъществяват в съответствие с националните правила за прилагане на Директива 95/46/ЕО на Европейския парламент и на Съвета (3), и по-специално с националните правила, приложими към обработката на данни, отнасящи се до закононарушения, наказателни присъди или мерки за сигурност съгласно член 8, параграф 5 от посочената директива.

               (6)

               Следва да се припомни, че Комисията трябва да направи преглед на прилагането на практика на ЕЕДОП, като вземе предвид техническото развитие на базите данни в държавите членки, и да докладва по този въпрос пред Европейския парламент и Съвета преди 18 април 2017 г. В тази връзка Комисията може да вземе предвид евентуални предложения с цел подобряване на функционалността на документа с оглед повишаване на възможностите за трансгранично участие в процедурите за възлагане на обществени поръчки, не на последно място за МСП, или евентуални опростявания в рамките на Директива 2014/24/ЕС; тя може също така да разгледа евентуални проблеми, свързани с практики на системно изискване всички участници в дадена процедура за възлагане на обществена поръчка да представят сертификати или други форми на документални доказателства, или практики, състоящи се в определянето по дискриминационен начин на икономическите оператори, които са задължени да представят такава документация.

               (7)

               Мерките, предвидени в настоящия регламент, са в съответствие със становището на Консултативния комитет по обществени поръчки,

         ПРИЕ НАСТОЯЩИЯ РЕГЛАМЕНТ:
   Член 1
   От момента, в който националните мерки за прилагане на Директива 2014/24/ЕС влязат в сила, и най-късно от 18 април 2016 г., стандартният образец, поместен в приложение 2 към настоящия регламент, се използва за целите на изготвянето на единния европейски документ за обществени поръчки, посочен в член 59 от Директива 2014/24/ЕС. Приложение 1 към настоящия регламент съдържа инструкции за неговото използване.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 януари 2016 година.

            За Комисията

            Председател

         Jean-Claude JUNCKER

      (1)  ОВ L 94, 28.3.2014 г., стр. 65.

      (2)  ОВ L 94, 28.3.2014 г., стр. 243.

      (3)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).

      ПРИЛОЖЕНИЕ 1

         Указания

      ЕЕДОП е лична декларация от страна на икономическите оператори, която предоставя предварителни доказателства и замества сертификатите, издадени от публични органи или трети страни. Както е предвидено в член 59 от Директива 2014/24/ЕС, той представлява официална декларация на икономическия оператор, че той не е в някое от положенията, при които икономическите оператори задължително биват или е възможно да бъдат изключени; отговаря на съответните критерии за подбор, както и че, когато е приложимо, отговаря на обективните правила и критерии, установени с цел ограничаване на броя на квалифицираните кандидати, които да бъдат поканени за участие. Целта е да се намали административната тежест, породена от изискването да се представят значителен брой сертификати или други документи, свързани с критериите за изключване и подбор.
      За да улеснят задачата на икономическите оператори при попълването на ЕЕДОП, държавите членки могат да издадат насоки относно използването на ЕЕДОП, в които да се обяснява например кои разпоредби от националното право са актуални в контекста на част III, раздел А (1), да се пояснява, че е възможно в някои държави членки да не бъдат изготвяни или издавани официални списъци на одобрените икономически оператори или еквивалентни сертификати, или да се посочва какви данни и информация трябва да бъдат предоставени, за да могат възлагащите органи или възложителите да извлекат даден сертификат по електронен път.
      При изготвянето на документите за дадена процедура за възлагане на обществена поръчка възлагащите органи и възложителите трябва да посочат в поканата за участие в състезателна процедура, в документацията за поръчката, посочена в поканата за участие, или в поканите за потвърждаване на интерес, каква информация ще изискват от икономическите оператори, включително изрично уточнено дали трябва или не трябва да се представя информацията от части II и III (2) по отношение на подизпълнителите, чийто капацитет икономическият оператор няма да използва (3). Те могат също така да улеснят задачата на икономическите оператори, като включат тази информация директно в електронната версия на ЕЕДОП, например чрез използването на системата за ЕЕДОП (https://webgate.acceptance.ec.europa.eu/growth/tools-databases/ecertis2/resources/espd/index.html (4)), която Комисията ще предостави безплатно на възлагащите органи, възложителите, икономическите оператори, доставчиците на електронни услуги и други заинтересовани страни.
      Офертите при откритите процедури и заявленията за участие в ограничени процедури, в състезателни процедури с договаряне, в състезателен диалог или в партньорства за иновации трябва да бъдат придружени от ЕЕДОП, попълнен от икономическите оператори с цел предоставяне на необходимата информация (5). Освен при някои договори, които се основават на рамкови споразумения, оферентът, на когото ще бъде възложен договорът, трябва да предостави актуални сертификати и придружаващи документи.
      Държавите членки могат да регулират или да оставят на възлагащите органи и възложителите да решават дали да използват ЕЕДОП и като част от процедурите за възлагане на обществени поръчки, които не са или отчасти са предмет на подробните процесуални правила на Директиви 2014/24/ЕС или 2014/25/ЕС, например за обществени поръчки под съответните прагове или възлагането на поръчки при условията на специалните правила, приложими за социални и други специфични услуги („облекченият режим“) (6). По същия начин държавите членки могат да регулират или да оставят на възлагащите органи и възложителите да решават дали да използват ЕЕДОП във връзка с възлагането на договори за концесии, независимо дали те са предмет на разпоредбите на Директива 2014/23/ЕС (7).
      Възлагащият орган или възложителят може да поиска от оферентите във всеки момент от процедурата да представят всички или част от изискваните сертификати и придружаващи документи, когато това е необходимо, с цел осигуряване на правилното провеждане на процедурата.
      Икономическите оператори могат да бъдат изключени от процедурата за възлагане на обществена поръчка или да бъдат предмет на съдебно преследване съгласно националното право в случай на подаване на неверни данни при попълване на ЕЕДОП или като цяло при предоставянето на информацията, необходима за проверката на липсата на основания за изключване или за изпълнението на критериите за подбор, или когато икономическите оператори укриват такава информация или не са в състояние да представят придружаващите документи.
      Икономическите оператори могат да използват повторно информацията, предоставена в ЕЕДОП, използван във връзка с предходни процедури за обществени поръчки, при условие че информацията продължава да бъде вярна и приложима. Най-лесният начин да се направи това е чрез въвеждането на информацията в новия ЕЕДОП чрез използването на подходящите функционални възможности, които са предвидени за тази цел в горепосочената електронна система за ЕЕДОП. Разбира се, възможна е и повторна употреба на информацията чрез други форми на копиране — например на информация, която се съхранява в информационно технологичното оборудване (компютри, таблети, сървъри …) на икономическия оператор.
      Съгласно член 59, параграф 2, втора алинея от Директива 2014/24/ЕС ЕЕДОП се предоставя единствено в електронен вид; това изискване обаче може да бъде отложено най-късно до 18 април 2018 г. (8). Това означава, че както изцяло електронната версия на ЕЕДОП, така и версията на хартиен носител могат да съществуват едновременно най-късно до 18 април 2018 г. Вече споменатата онлайн система за ЕЕДОП ще позволи на икономическите оператори да подават ЕЕДОП по електронен път във всички случаи, като по този начин ще им позволи да извлекат пълния потенциал на предлаганите възможности (не на последно място повторното използване на информацията). При процедурите за възлагане на обществени поръчки, за които използването на електронни средства за комуникация е отложено (най-късно до 18 април 2018 г.), системата за ЕЕДОП позволява на икономическите оператори да отпечатат попълнения в електронен формат ЕЕДОП като документ на хартиен носител, който впоследствие може да бъде предаден на възлагащия орган или възложителя чрез други средства за комуникация, а не по електронен път (9).
      Както се посочва по-горе, ЕЕДОП включва официална декларация на икономическия оператор, че съответните основания за изключване не се прилагат, че съответните критерии за подбор са изпълнени и че той ще предостави съответната информация, изисквана от възлагащия орган или възложителя.
      Когато поръчките са разделени на обособени позиции и критериите за подбор (10) се различават за отделните обособени позиции, ЕЕДОП следва да се попълни за всяка обособена позиция (или група обособени позиции с еднакви критерии за подбор).
      Освен това в ЕЕДОП се посочва публичният орган или третата страна, отговорни за изготвянето на придружаващите документи (11), и се съдържа официална декларация, че при поискване икономическият оператор ще може без забавяне да представи тези придружаващи документи.
      Възлагащите органи или възложителите могат да решат или да бъдат задължени от държавите членки (12) да ограничат до един въпрос информацията, която се изисква по отношение на критериите за подбор: икономическите оператори отговарят ли на всички задължителни критерии за подбор — „да“ или „не“. Въпреки че впоследствие може да бъдат изискани допълнителна информация и/или документи, следва да се вземат мерки, за да се избегне създаването на прекалена административна тежест за икономическите оператори чрез системното изискване на сертификати и други форми на документални доказателства от всички участници в дадена процедура за възлагане на обществена поръчка, или да се предотвратят практики на дискриминационно определяне на икономическите оператори, които са задължени да предоставят такива документи.
      Възлагащите органи и възложителите са задължени да се сдобият със съответните документи, които може да бъдат получени чрез пряк безплатен достъп до националната база данни във всяка държава членка. Това важи и за случаите, при които първоначално изискваната информация за критериите за подбор е ограничена до отговор с „да“ или „не“. Ако се изискват такива електронни документи, икономическите оператори предоставят на възлагащия орган или възложителя информацията, необходима за достъп до съответната документация, по-скоро при проверката на критериите за подбор, вместо направо в ЕЕДОП.
      Когато възлагащият орган или възложителят може да получи по електронен път извлечение от съответния регистър (например съдебен регистър), икономическият оператор може да посочи къде може да бъде получена тази информация (т.е. наименованието на регистъра, интернет адрес, идентификационен номер на досието или документа и др.), така че възлагащият орган или възложителят да е в състояние да извлече тази информация. Чрез посочване на тази информация икономическият оператор дава съгласие, че възлагащият орган или възложителят може да получи необходимата документация при спазване на националните правила за прилагане на Директива 95/46/ЕО
          (13)
         за обработката на лични данни, и по-конкретно на специалните категории данни, като например данни за закононарушения, наказателни присъди или мерки за сигурност.

      В съответствие с член 64 от Директива 2014/24/ЕС на Европейския парламент и на Съвета икономическите оператори, които са регистрирани в официалните списъци на одобрените икономически оператори или притежават съответното сертифициране от органи, учредени съгласно публичното или частното право, могат, във връзка с информацията, изисквана съгласно части III— V, да представят на възлагащия орган или възложителя сертификата за регистрация, издаден от компетентния орган, или сертификата, издаден от компетентния сертифициращ орган.
      Икономически оператор, който участва самостоятелно и не използва капацитета на други субекти, за да изпълни критериите за подбор, трябва да попълни един ЕЕДОП.
      Икономически оператор, който участва самостоятелно, но ще използва капацитета на един или повече други субекти, трябва да гарантира, че възлагащият орган или възложителят ще получи неговия собствен ЕЕДОП заедно с отделен ЕЕДОП, съдържащ съответната информация (14) за всеки от съответните субекти.

      А когато в процедурата за възлагане на обществена поръчка участват заедно групи от икономически оператори, включително временни сдружения, за всеки един от участващите икономическите оператори трябва да се представи отделен ЕЕДОП, съдържащ информацията, изисквана съгласно части II—V.
      Във всички случаи, когато повече от едно лице е член на административния, управителния или надзорния орган на даден икономически оператор или има правомощия да представлява, да взема решения или да упражнява контрол в рамките на тези органи, всяко лице може да се наложи да подпише един и същ ЕЕДОП в зависимост от националните правила, включително правилата, уреждащи защитата на данните.
      Относно подписа(ите) върху ЕЕДОП, моля, имайте предвид, че може да не бъде необходимо да се поставя подпис върху ЕЕДОП, когато документът се предава като част от набор от документи, чиято автентичност и цялостност се гарантира чрез необходимия(ите) подпис(и) на средствата за предаване на данни (15).
      При процедурите за възлагане на обществени поръчки, при които в Официален вестник на Европейския съюз се публикувана покана за участие в състезателна процедура, информацията, изисквана съгласно част I, ще бъде извлечена автоматично, при условие че ЕЕДОП е създаден и попълнен чрез посочената по-горе електронна система за ЕЕДОП.

         Когато не се публикува покана за участие в състезателна процедура в
         Официален вестник на Европейския съюз, възлагащият орган или възложителят трябва да посочи информацията, която позволява процедурата за възлагане на обществена поръчка да бъде недвусмислено идентифицирана. Всякаква друга информация във всички раздели на ЕЕДОП следва да бъде попълнена от икономическия оператор
      ЕЕДОП съдържа следните части и раздели:

                  —

                     Част I. Информация за процедурата за възлагане на обществена поръчка и за възлагащия орган или възложителя.

                  —

                     Част II. Информация за икономическия оператор.

                  —

                     Част III. Критерии за изключване:

                              —

                                 А: Основания, свързани с осъдителни присъди (тяхното прилагане е задължително съгласно член 57, параграф 1 от Директива 2014/24/ЕС). Тяхното прилагане е задължително и за възлагащите органи в съответствие с член 80, параграф 1, втора алинея от Директива 2014/25/ЕС, докато възложителите, различни от възлагащите органи, може да решат да прилагат тези критерии за изключване).

                              —

                                 Б: Основания, свързани с плащането на данъци или социалноосигурителни вноски (тяхното прилагане е задължително съгласно член 57, параграф 2 от Директива 2014/24/ЕС при наличие на окончателно и обвързващо решение. В някои случаи прилагането на тези основания е задължително и за възлагащите органи в съответствие с член 80, параграф 1, втора алинея от Директива 2014/25/ЕС, докато възложителите, различни от възлагащите органи, може да решат да прилагат тези критерии за изключване). Обръщаме внимание, че според националното законодателство на някои държави членки изключването е задължително дори когато решението не е окончателно и обвързващо).

                              —

                                 В: Основания, свързани с несъстоятелност, конфликти на интереси или професионално нарушение (вж. член 57, параграф 4 от Директива 2014/24/ЕС) (случаи, при които икономическите оператори могат да бъдат изключени; държавите членки може да задължат своите възлагащи органи да прилагат тези основания за изключване. Съгласно член 80, параграф 1 от Директива 2014/25/ЕС всички възложители, независимо дали са възлагащи органи, може да решат или да бъдат задължени от държавата членка да прилагат тези основания за изключване).

                              —

                                 Г: Други основания за изключване, които може да бъдат предвидени в националното законодателство на възлагащия орган или възложителя на държава членка.

                  —

                     Част IV. Критерии за подбор
                      (16):

                              —

                                 α: Общо указание за всички критерии за подбор

                              —

                                 А: Годност

                              —

                                 Б: Икономическо и финансово състояние

                              —

                                 В: Технически и професионални способности

                              —

                                 Г: Стандарти за осигуряване на качеството и стандарти за екологично управление
                                  (17)
                                  (18)

                  —

                     Част V. Намаляване на броя на квалифицираните кандидати
                      (19)

                  —

                     Част VI. Заключителни положения

         (1)  Например, че при попълване на информация относно присъди във връзка с участие в престъпна организация или изпирането на пари икономическите оператори трябва да посочат, ако са били осъждани по членове x, y и z от националния наказателен кодекс.

         (2)  Информация относно основанията за изключване.

         (3)  Вж. член 71, параграф 5, трета алинея от Директива 2014/24/ЕС и член 88, параграф 5, трета алинея от Директива 2014/25/ЕС

         (4)  Това е електронната препратка към предварителната версия, която е в процес на разработване. Електронната препратка към пълната версия ще бъде вмъкната или предоставена по друг начин, когато е готова.

         (5)  Положението е по-сложно по отношение на процедурите на договаряне без предварително обявление, предвидени в член 32 от Директива 2014/24/ЕС и член 50 от Директива 2014/25/ЕС, тъй като тези разпоредби се прилагат при много различни обстоятелства.
      Изискването на ЕЕДОП би представлявало ненужна административна тежест или би било нецелесъобразно 1) когато е възможно да има само един, предварително определен участник (съответно член 32, параграф 2, буква б), параграф 3, букви б) и г) и параграф 5 от Директива 2014/24/ЕС и член 50, букви в), д), е) и и) от Директива 2014/25/ЕС) и 2) поради неотложния характер (съответно член 32, параграф 2, буква в) от Директива 2014/24/ЕС и член 50, букви г) и з) от Директива 2014/25/ЕС) или поради особените характеристики на сделката за доставки, които се котират и купуват на стоков пазар (член 32, параграф 3, буква в) от Директива 2014/24/ЕС и член 50, буква ж) от Директива 2014/25/ЕС).
      От друга страна, ползите от ЕЕДОП биха могли да бъдат извлечени в пълна степен в останалите случаи, при които е възможно участието на повече от един участник, липсва неотложност или особени характеристики, свързани със сделката, поради което в тези случаи използването на документа следва да бъде задължително; такъв е случаят във връзка с член 32, параграф 2, буква а), параграф 3, буква а) и параграф 4 от Директива 2014/24/ЕС и член 50, букви а), б) и ѝ) от Директива 2014/25/ЕС.

         (6)  Членове 74—77 от Директива 2014/24/ЕС и членове 91—94 от Директива 2014/25/ЕС.

         (7)  Директива 2014/23/ЕС на Европейския парламент и на Съвета от 26 февруари 2014 г. за възлагане на договори за концесия, ОВ L 94, 28.3.2014 г., стр. 1.

         (8)  Вж.: член 90, параграф 3 от Директива 2014/24/ЕС.

         (9)  Те също така ще могат да изготвят своя ЕЕДОП под формата на PDF файл, който може да бъде изпращан по електронен път като приложение. За да може впоследствие да използват повторно информацията, икономическите оператори следва да съхранят попълнения ЕЕДОП в подходящ електронен формат (напр. като.xml).

         (10)  Такъв може да бъде случаят с минималния изискван оборот, който в тези случаи трябва да се определи в зависимост от максималната прогнозна стойност на отделните обособени позиции.

         (11)  Освен в случаите, когато възлагащите органи или възложителите са посочили, че първоначално ще бъде достатъчно предоставянето на обща информация (отговор с „да“/„не“) относно изпълнението на изискванията. Вж. по-долу за повече разяснения относно този вариант.

         (12)  Тези изисквания могат да бъдат общи или ограничени до определени случаи, например само при открити процедури или — при двуетапните процедури — когато за участие са поканени всички кандидати, които отговарят на минималните изисквания.

         (13)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).

         (14)  Вж. част II, раздел В.

         (15)  Например: Ако офертата и придружаващият я ЕЕДОП при открита процедура се предават чрез електронна поща, снабдена с електронен подпис от необходимия вид, тогава може да не са необходими допълнителни подписи върху ЕЕДОП. Използването на електронен подпис върху ЕЕДОП също може да не бъде необходимо, когато ЕЕДОП е интегриран в платформа за електронно възлагане на обществени поръчки и за използването на тази платформа се изисква електронно удостоверяване на автентичността.

         (16)  Съгласно член 80, параграф 2 от Директива 2014/25/ЕС възложителите, независимо дали са възлагащи органи, могат да решат да прилагат критериите за подбор, предвидени в член 58 на Директива 2014/24/ЕС (част IV, раздели А, Б и В).

         (17)  Използването на ЕЕДОП от възложителите във връзка с изискванията, свързани със схемите за осигуряване на качеството и стандартите за екологично управление (част IV, раздел Г) не е изрично предвидено в Директива 2014/25/ЕС, но въпреки това следва да бъде разрешено по практически причини, тъй като разпоредбите на член 62 от Директива 2014/24/ЕС и член 81 от Директива 2014/25/ЕС са по същество едни и същи.

         (18)  Съгласно член 77, параграф 2 и член 78, параграф 1 от Директива 2014/25/ЕС, възложителите избират участниците въз основа на обективни правила и критерии. Както беше описано по-горе, тези критерии може в някои случаи да са същите като предвидените в Директива 2014/24/ЕС или да включват идентични по същество разпоредби (вж. бележка под линия 16). Все пак обективните правила и критерии могат да бъдат специфични за даден възложител или специфична процедура за възлагане на обществена поръчка. Такива случаи обаче не могат да бъдат обхванати в стандартния образец.

         (19)  Използването на ЕЕДОП от възложителите във връзка с намаляването на броя на квалифицираните кандидати (част V) не е изрично предвидено в Директива 2014/25/ЕС, но въпреки това следва да бъде разрешено по практически причини, тъй като съгласно член 65 от Директива 2014/24/ЕС и член 78, параграф 2 от Директива 2014/25/ЕС такова намаляване на броя трябва да се извършва в съответствие с обективни и недискриминационни критерии или правила.

      ПРИЛОЖЕНИЕ 2

         СТАНДАРТЕН ОБРАЗЕЦ ЗА ЕДИННИЯ ЕВРОПЕЙСКИ ДОКУМЕНТ ЗА ОБЩЕСТВЕНИ ПОРЪЧКИ (ЕЕДОП)

         Част I: Информация за процедурата за възлагане на обществена поръчка и за възлагащия орган или възложителя

         Част II: Информация за икономическия оператор

         Част III: Основания за изключване

         Част IV: Критерии за подбор

         Част V: Намаляване на броя на квалифицираните кандидати

         Част VI: Заключителни положения


title: Регламент за изпълнение (ЕС) № 1057/2011 на Комисията от 20 октомври 2011 година за определяне на възстановяванията при износ на яйца

text:
               21.10.2011

               BG

               Официален вестник на Европейския съюз

               L 276/33

         РЕГЛАМЕНТ ЗА ИЗПЪЛНЕНИЕ (ЕС) № 1057/2011 НА КОМИСИЯТА
   от 20 октомври 2011 година
   за определяне на възстановяванията при износ на яйца
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти (1), и по-специално член 164, параграф 2 и член 170 във връзка с член 4 от него,
   като имат предвид, че:

               (1)

               Съгласно член 162, параграф 1 от Регламент (ЕО) № 1234/2007 разликата между цените на световния пазар на продуктите, посочени в част XIX от приложение I към горепосочения регламент, и цените в Общността може да бъде покрита чрез възстановяване при износ.

               (2)

               Като се има предвид настоящата ситуация на пазара на яйца, възстановяванията при износ следва да се определят съгласно правилата и някои критерии, предвидени в членове 162, 163, 164, 167 и 169 от Регламент (ЕО) № 1234/2007.

               (3)

               В член 164, параграф 1 от Регламент (ЕО) № 1234/2007 се предвижда, че възстановяванията могат да варират според местоназначението, особено когато това е необходимо поради състоянието на световния пазар, поради специфичните изисквания на някои пазари или поради задължения, произтичащи от споразумения, сключени в съответствие с член 300 от Договора.

               (4)

               Възстановявания следва да се предоставят само за продукти, за които е разрешено свободно движение в рамките на Съюза и отговарят на изискванията на Регламент (ЕО) № 852/2004 на Европейския парламент и на Съвета от 29 април 2004 година относно хигиената на храните (2) и Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3), както и на изискванията за маркировка съгласно точка А от приложение XIV към Регламент (ЕО) № 1234/2007.

               (5)

               Действащите понастоящем възстановявания са определени с Регламент за изпълнение (ЕС) № 710/2011 на Комисията (4). Същият регламент следва да бъде отменен, тъй като трябва да бъдат определени нови възстановявания.

               (6)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   1.   Възстановявания при износ по член 164 от Регламент (ЕО) № 1234/2007 се предоставят за продуктите и сумите, посочени в приложението към настоящия регламент при спазване на условията, предвидени в параграф 2 от настоящия член.
   2.   Продуктите, за които може да се предостави възстановяване по силата на параграф 1, отговарят на изискванията на Регламент (ЕО) № 852/2004 и Регламент (ЕО) № 853/2004 и по-специално са произведени в одобрено предприятие и изпълняват условията за идентификационна маркировка, посочени в раздел I от приложение II към Регламент (ЕО) № 853/2004 и в точка А от приложение XIV към Регламент (ЕО) № 1234/2007.
   Член 2
   Регламент за изпълнение (ЕС) № 710/2011 се отменя с настоящото.
   Член 3
   Настоящият регламент влиза в сила на 21 октомври 2011 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 октомври 2011 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 139, 30.4.2004 г., стр. 1.

      (3)  ОВ L 139, 30.4.2004 г., стр. 55.

      (4)  ОВ L 190, 21.7.2011 г., стр. 61.

      ПРИЛОЖЕНИЕ

         Възстановявания при износ в сектора на яйцата, приложими от 21 октомври 2011 година

                  Код на продуктите

                  Местоназначение

                  Мерна единица

                  Размер на възстановяванията

                  0407 00 11 9000

                  A02

                  EUR/100 броя

                  0,00

                  0407 00 19 9000

                  A02

                  EUR/100 броя

                  0,00

                  0407 00 30 9000

                  E09

                  EUR/100 kg

                  0,00

                  E10

                  EUR/100 kg

                  19,00

                  E19

                  EUR/100 kg

                  0,00

                  0408 11 80 9100

                  A03

                  EUR/100 kg

                  63,00

                  0408 19 81 9100

                  A03

                  EUR/100 kg

                  20,00

                  0408 19 89 9100

                  A03

                  EUR/100 kg

                  20,00

                  0408 91 80 9100

                  A03

                  EUR/100 kg

                  23,50

                  0408 99 80 9100

                  A03

                  EUR/100 kg

                  5,90

                     NB: Кодовете на продуктите, както и кодовете на местоназначенията от серия A, са установени в изменения Регламент (ЕИО) № 3846/87 на Комисията (ОВ L 366, 24.12.1987 г., стр. 1).
                  Останалите местоназначения се определят, както следва:

                              E09

                              :

                              Кувейт, Бахрейн, Оман, Катар, Обединени арабски емирства, Йемен, САР Хонконг, Русия, Турция.

                              E10

                              :

                              Южна Корея, Япония, Малайзия, Тайланд, Тайван, Филипини.

                              E19

                              :

                              Всички местоназначения, с изключение на Швейцария и групите Е09, Е10.


title: Регламент за изпълнение (ЕС) № 777/2012 на Комисията от 27 август 2012 година за изменение на Регламент (ЕО) № 872/2004 на Съвета относно по-нататъшни рестриктивни мерки по отношение на Либерия

text:
               28.8.2012

               BG

               Официален вестник на Европейския съюз

               L 231/9

         РЕГЛАМЕНТ ЗА ИЗПЪЛНЕНИЕ (ЕС) № 777/2012 НА КОМИСИЯТА
   от 27 август 2012 година
   за изменение на Регламент (ЕО) № 872/2004 на Съвета относно по-нататъшни рестриктивни мерки по отношение на Либерия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 872/2004 на Съвета от 29 април 2004 г. относно по-нататъшни рестриктивни мерки по отношение на Либерия (1), и по-специално член 11, буква а) от него,
   като има предвид, че:

               (1)

               В приложение I към Регламент (ЕО) № 827/2004 са изброени физическите и юридическите лица, органите и образуванията, обхванати от замразяването на финансови средства и икономически ресурси съгласно този регламент.

               (2)

               На 3, 10 и 20 юли 2012 г. Комитетът по санкциите на Съвета за сигурност на ООН, създаден в съответствие с Резолюция 1521 (2003) относно Либерия, реши да внесе някои изменения в списъка на лицата, групите и образуванията, за които замразяването на средства и икономически ресурси следва да се прилага. Следователно приложение I следва да бъде съответно изменено.

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 872/2004 се изменя, както е посочено в приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко в държавите членки в съответствие с Договорите.
      Съставено в Брюксел на 27 август 2012 година.

            За Комисията, от името на председателя,

            началникът на Службата за инструментите на външната политика

      (1)  ОВ L 162, 30.4.2004 г., стр. 32.

      ПРИЛОЖЕНИЕ
      Приложение I към Регламент (ЕО) № 872/2004 се изменя, както следва:
      Изброените по-долу физически лица се заличават:

                  (1)

                  „Леонид Юкимович Минин (известен още като: а) Блавщайн, б) Блювщайн, в) Блайвщайн, г) Блъвщайн, д) Блюфщайн, е) Владимир Абрамович Керлер, ж) Владимир Абрамович Керлер, з) Владимир Абрамович Попило-Вески, и) Владимир Абрамович Попиловески, й) Владимир Абрамович Попела, к) Владимир Абрамович Попело, л) Улф Бреслан, м) Игор Осолс). Дата на раждане: а) 14.12.1947 г., б) 18.10.1946 г. Месторождение: Одеса, СССР (понастоящем Украйна). Гражданство: израелец. Подправени немски паспорти (на име: Минин): a) 5280007248D, б) 18106739D. Израелски паспорти: а) 6019832 (валиден от 6.11.1994 г. до 5.11.1999 г.), б) 9001689 (валиден от 23.1.1997 г. до 22.1.2002 г.), в) 90109052 (издаден на 26.11.1997 г.). Руски паспорт: KI0861177; боливийски паспорт: 65118; гръцки паспорт: няма данни. Друга информация: собственик на „Езотик тропикъл тимбър ентърпрайзис“.

                  (2)

                  „Valeriy Naydo (известен още като Valerii Naido). Адрес: c/o CET Aviation, P.O. Box 932-20C, Ajman, Обединени арабски емирства. Дата на раждане: 10.8.1957 г. Националност: украинец. Номер на паспорта: a) AC251295 (Украйна), б) KC024178 (Украйна). Допълнителна информация: а) пилот, б) един от директорите на Air Pass (Петербургски авиационни служби и системи), в) главен изпълнителен директор на CET Aviation.“

                  (3)

                  „Edwin M., Snowe jr. Адрес: Elwa Road, Monrovia, Либерия. Дата на раждане: 11.2.1970 г.. Място на раждане: Mano River, Grand Cape Mount, Либерия. Гражданство: либерийско. Номер на паспорта: a) OR/0056672-01, б) D/005072, в) D005640 (дипломатически паспорт), г) D-00172 (ECOWAS-DPL паспорт, валиден от 7.8.2008 г. до 6.7.2010 г.). Допълнителна информация: депутат, Камара на представителите. Управителен директор на Liberian Petroleum and Refining Corporation (LPRC). Дата на определянето, посочена в член 6, точка б): 10.9.2004 г.“

                  (4)

                  „Agnes Reeves Taylor (известна също като Agnes Reeves-Taylor). Дата на раждане: 27.9.1965 г.. Националност: либерийска. Допълнителна информация: а) бивша съпруга на бившия президент Charles Taylor. б) бивш постоянен представител на Либерия в Международната морска организация, бивш висш член на либерийското правителство, в) понастоящем живее в Обединеното кралство.“

                  (5)

                  „Tupee Enid Taylor. Дата на раждане: а) 17.12.1960 г., б) 17.12.1962 г. Номера на паспортите: a) L014670 (либерийски паспорт, валиден от 28.12.2009 г. до 28.12.2014 г.), б) D/002216 (дипломатически паспорт, издаден в Либерия, валиден от 17.10.2007 г. до 17.10.2009 г.). Допълнителна информация: бивша съпруга на бившия президент Charles Taylor.“

                  (6)

                  „Jewell Howard Taylor (известна също като Howard Taylor). Дата на раждане: 17.1.1963. Либерийски дипломатически паспорт: a) D/003835-04 (валиден от 4.6.2004 г. до 3.6.2006 г.), б) D/00536307. Друга информация: съпруга на бившия президент Charles Taylor.“

                  (7)

                  „Myrtle Francelle Gibson. Дата на раждане: 3.11.1952. Допълнителна информация: бивш сенатор, съветник на бившия либерийски президент Charles Taylor.“

                  (8)

                  „Martin George. Друга информация: а) бивш посланик на Либерия във Федерална република Нигерия; б) сътрудник на бившия президент Charles Taylor, който поддържа връзките си с него; в) твърди се, че е предоставял средства на бившия президент Taylor. Дата на определянето, посочена в член 6, точка б): 9.6.2005 г.“

                  (9)

                  „Cyril A. Allen. Дата на раждане: 26.7.1952 г. Допълнителна информация: бивш председател, Национална патриотична партия.“

                  (10)

                  „Рандолф Купър. Дата на раждане: 28.10.1950 г. Други данни: бивш управителен директор на международно летище „Робъртсфийлд“.“

                  (11)

                  „Реджиналд Б. Гудбридж (старши) (известен също като Гудрич). Дата на раждане: 11.11.1952 г. Други данни: бивш министър на културата, информацията и туризма.“

                  (12)

                  „Емануел (II) Шоу. Дата на раждане: а) 26.7.1956 г., б) 26.7.1946 г. Други данни: директор на „Лоунстар Ейруейс“. свързан с „Лоун стар комюникейшънс корпорейшън.“


title: Регламент за изпълнение (ЕС) № 967/2011 на Комисията от 28 септември 2011 година относно изменение на представителните цени и размера на допълнителните вносни мита за някои продукти от сектора на захарта, определени с Регламент (ЕC) № 867/2010 за 2010/11 пазарна година

text:
               29.9.2011

               BG

               Официален вестник на Европейския съюз

               L 253/14

         РЕГЛАМЕНТ ЗА ИЗПЪЛНЕНИЕ (ЕС) № 967/2011 НА КОМИСИЯТА
   от 28 септември 2011 година
   относно изменение на представителните цени и размера на допълнителните вносни мита за някои продукти от сектора на захарта, определени с Регламент (ЕC) № 867/2010 за 2010/11 пазарна година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент (ЕО) № 951/2006 на Комисията от 30 юни 2006 г. относно правилата за прилагане на Регламент (ЕО) № 318/2006 на Съвета по отношение на обмена с трети страни в сектора на захарта (2), и по-специално член 36, параграф 2, втора алинея, второ изречение,
   като има предвид, че:

               (1)

               Размерът на представителните цени и допълнителните вносни мита, приложими за бяла захар, сурова захар и някои сиропи, за 2010/11 пазарна година се определя от Регламент (ЕC) № 867/2010 на Комисията (3). Тези цени и мита са последно изменени с Регламент за изменение (ЕC) № 959/2011 на Комисията (4).

               (2)

               Данните, с които Комисията разполага понастоящем, предполагат изменение на посочения размер в съответствие с правилата и процедурите, предвидени в Регламент (ЕО) № 951/2006,

         ПРИЕ НАСТОЯЩИЯ РЕГЛАМЕНТ:
   Член 1
   Представителните цени и допълнителните вносни мита, приложими за продуктите, посочени в член 36 от Регламент (ЕО) № 951/2006, определени в Регламент (ЕC) № 867/2010, за 2010/11 пазарна година, се изменят и се съдържат в приложението към настоящия регламент.
   Член 2
   Настоящият регламент влиза в сила на 29 септември 2011 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 28 септември 2011 година.

            За Комисията, от името на председателя,

         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 178, 1.7.2006 г., стр. 24.

      (3)  ОВ L 259, 1.10.2010 г., стр. 3.

      (4)  ОВ L 249, 27.9.2011 г., стр. 10.

      ПРИЛОЖЕНИЕ

         Изменен размер на представителните цени и на допълнителните вносни мита за бяла захар, сурова захар и продуктите с код по КН 1702 90 95, приложим считано от 29 септември 2011 година

                  (EUR)

                  Код по КН

                  Размер на представителната цена за 100 kg нето от съответния продукт

                  Размер на допълнителното мито за 100 kg нето от съответния продукт

                  1701 11 10 (1)

                  45,50

                  0,00

                  1701 11 90 (1)

                  45,50

                  1,25

                  1701 12 10 (1)

                  45,50

                  0,00

                  1701 12 90 (1)

                  45,50

                  0,96

                  1701 91 00 (2)

                  47,04

                  3,36

                  1701 99 10 (2)

                  47,04

                  0,23

                  1701 99 90 (2)

                  47,04

                  0,23

                  1702 90 95 (3)

                  0,47

                  0,23

         (1)  Определяне за стандартното качество, както е посочено в приложение IV, точка III от Регламент (ЕО) № 1234/2007.

         (2)  Определяне за стандартното качество, както е посочено в приложение IV, точка II от Регламент (ЕО) № 1234/2007.

         (3)  Определяне за 1 % съдържание на захароза.


title: Регламент за изпълнение (ЕС) № 780/2011 на Комисията от 4 август 2011 година за дерогация от Регламент (ЕО) № 1122/2009 и Регламент (ЕС) № 65/2011 по отношение на намаляването на помощите при просрочено подаване на единни заявления за 2011 г. за континентална Португалия

text:
               5.8.2011

               BG

               Официален вестник на Европейския съюз

               L 202/34

         РЕГЛАМЕНТ ЗА ИЗПЪЛНЕНИЕ (ЕС) № 780/2011 НА КОМИСИЯТА
   от 4 август 2011 година
   за дерогация от Регламент (ЕО) № 1122/2009 и Регламент (ЕС) № 65/2011 по отношение на намаляването на помощите при просрочено подаване на единни заявления за 2011 г. за континентална Португалия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 91 от него,
   като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (2), и по-специално член 142, буква в) от него,
   като има предвид, че:

               (1)

               В член 23, параграф 1 от Регламент (ЕО) № 1122/2009 на Комисията от 30 ноември 2009 г. за определяне на подробни правила за прилагане на Регламент (ЕО) № 73/2009 на Съвета относно кръстосано спазване, модулация и интегрираната система за администриране и контрол по схемите за директно подпомагане на земеделски производители, както и за прилагане на Регламент (ЕО) № 1234/2007 на Съвета относно кръстосаното спазване по предвидената схема за подпомагане на лозаро-винарския сектор (3) са предвидени намаления, които се прилагат в случай на просрочено подаване на заявление за подпомагане, както и на документи, договори или декларации, които са съществени за установяване на допустимостта на подпомагането.

               (2)

               Съгласно член 8, параграф 3 от Регламент (ЕС) № 65/2011 на Комисията от 27 януари 2011 г. за определяне на подробни правила за прилагане на Регламент (ЕО) № 1698/2005 на Съвета по отношение на прилагането на процедури за контрол, както и кръстосано спазване по отношение на мерките за подпомагане на развитието на селските райони (4) членове 22 и 23 от Регламент (ЕО) № 1122/2009 се прилагат mutatis mutandis за искания за плащане по част II, дял I от Регламент (ЕС) № 65/2011.

               (3)

               Португалия е въвела система за единно заявление за подпомагане, която обхваща няколко схеми за подпомагане в съответствие с член 19, параграф 3 от Регламент (ЕО) № 73/2009. По-специално заявления по схемата за единно плащане от дял III от Регламент (ЕО) № 73/2009, заявления за премия за овце и кози по член 35 от Регламент (ЕО) № 1121/2009 на Комисията от 29 октомври 2009 г. за определяне на подробни правила за прилагането на Регламент (ЕО) № 73/2009 на Съвета по отношение на схемите за подпомагане на земеделски производители, предвидени в дялове IV и V от него (5), както и някои заявления за подпомагане, предоставяно съгласно Регламент (ЕО) № 1698/2005, съставляват част от единното заявление.

               (4)

               Съгласно член 11, параграф 2 от Регламент (ЕО) № 1122/2009 и член 8, параграф 1 от Регламент (ЕС) № 65/2011 Португалия е определила 15 май в годината на кандидатстване като краен срок за подаване на единни заявления за 2011 г. По отношение на единните заявления, включващи заявление за премия за овце и кози, в съответствие с член 35, параграф 2 от Регламент (ЕО) № 1121/2009 Португалия е определила 30 април в годината на кандидатстване като краен срок за подаване на заявленията за премия за овце и кози за 2011 г.

               (5)

               Съгласно член 22 от Регламент (ЕО) № 1122/2009, когато крайната дата за представяне на дадена молба за помощи или оправдателни документи, договори или декларации по част II, дял II от Регламент (ЕО) № 1122/2009 е официален празник, събота или неделя, се смята, че тя се пада на първия следващ работен ден. Следователно през 2011 г. единни заявления могат да се подават най-късно до 16 май 2011 г., който е първият работен ден след 15 май 2011 г. По-специално по отношение на единните заявления, включително заявления за премиите за овце и кози, такива могат да се подават най-късно до 2 май 2011 г., който е първият работен ден след 30 април 2011 г.

               (6)

               Член 6 от Регламент (ЕО) № 1122/2009 изисква от държавите-членки да гарантират надлежното идентифициране на селскостопанските парцели и да изискват единното заявление да бъде придружено от документи, позволяващи идентифицирането на парцелите, с оглед на прилагането на системата за контрол.

               (7)

               В отговор на редовно установяваните в миналото недостатъци в идентифицирането на земеделските парцели Португалия в сътрудничество с Комисията въведе „План за действие“. Този ангажимент включва по-специално актуализирането на системата за идентифициране на земеделските парцели (СИЗП) в Португалия.

               (8)

               Във връзка с изпълнението на тези ангажименти Португалия повиши административния си капацитет за приемане на заявления за подпомагане и в сравнение с 2010 г. изтегли напред датата за започване на приемането на 1 февруари 2011 г.

               (9)

               Налице са обаче извънредни обстоятелства в областта на обработването на единните заявления за 2011 г. по отношение на континентална Португалия. По-специално поради забавеното приключване на фотоинтерпретирането на 1 800 000 парцела от външен изпълнител СИЗП не можа да бъде актуализирана в рамките на предвидения график. Поради това актуализираната информация беше предоставена на земеделските производители считано от 21 февруари 2011 г.

               (10)

               Като се има предвид съществуващият технически капацитет в Португалия, който вече беше увеличен в очакване на изпълнението на „Плана за действие“, ситуацията засегна възможността на подателите да внесат единните си заявления за подпомагане за континентална Португалия в предвидените в член 11, параграф 2 от Регламент (ЕО) № 1122/2009 и член 35, параграф 2 от Регламент (ЕО) № 1121/2009 срокове.

               (11)

               Тези затруднения бяха задълбочени от факта, че процедурата за подаване на заявления в Португалия е особено времеемка, като се вземат под внимание референтните граници на парцелите, които земеделските производители следва да проверят внимателно след актуализацията на СИЗП. Поради това е особено трудно да се спазят посочените срокове — съответно 16 май 2011 г. и 2 май 2011 г., в общия контекст на „Плана за действие“, както и ангажиментите, които Португалия пое за подобряване на интегрираната си система за администрация и контрол.

               (12)

               Следователно е целесъобразно да не се прилагат намаленията, предвидени в Регламент (ЕО) № 1122/2009 за просрочено подаване на единни заявления по отношение на тези земеделски производители, които са подали своите единни заявления за континентална Португалия чрез системата за електронни заявления най-късно до 16 май 2011 г., а в случая на премията за овце и кози — най-късно до 2 май 2011 г., и които са завършили и предали заявленията си най-късно 14 календарни дни след 16 май 2011 г., съответно след 2 май 2011 г.

               (13)

               Също така, чрез дерогация от член 8, параграф 3 от Регламент (ЕС) № 65/2011 и по отношение на исканията за плащане във връзка с континентална Португалия по част II, дял I от Регламент (ЕС) № 65/2011 е целесъобразно да не се прилагат намаления на основание просрочено подаване на единни заявления, които са били създадени в електронната система за заявления най-късно до 16 май 2011 г. и са били завършени и предадени най-късно 14 календарни дни след 16 май 2011 г.

               (14)

               Тъй като предложените дерогации се отнасят до молби за помощи, представени за 2011 г., е целесъобразно настоящият регламент да се прилага със задна дата.

               (15)

               Мерките, предвидени с настоящия регламент, са в съответствие със становището на Комитета за развитие на селските райони и на Управителния комитет за преките плащания,

         ПРИЕ НАСТОЯЩИЯ РЕГЛАМЕНТ:
   Член 1
   1.   Чрез дерогация от член 23, параграф 1 от Регламент (ЕО) № 1122/2009 по отношение на заявленията за 2011 г. няма да се прилагат намаления поради просрочено подаване на единните заявления спрямо тези земеделски производители, които са създали единните си заявления за континентална Португалия чрез системата за електронни заявления най-късно до 16 май 2011 г. и които са ги завършили и предали най-късно 14 календарни дни след 16 май 2011 г.
   2.   Чрез дерогация от член 23, параграф 1 от Регламент (ЕО) № 1122/2009 по отношение на единните заявления за 2011 г., които включват заявления за премия за овце и кози, няма да се прилагат намаления поради просрочено подаване на единните заявления за тази премия спрямо тези земеделски производители, които са създали единните си заявления за континентална Португалия чрез системата за електронни заявления най-късно до 2 май 2011 г. и които са ги завършили и предали най-късно 14 календарни дни след 2 май 2011 г.
   Член 2
   Чрез дерогация от член 8, параграф 3 от Регламент (ЕС) № 65/2011 относно исканията за плащане за 2011 г. по отношение на континентална Португалия няма да се прилагат предвидените в член 23, параграф 1 от Регламент (ЕО) № 1122/2009 намаления на основание просрочено подаване на единни заявления по част II, дял I от Регламент (ЕС) № 65/2011, които са били създадени в електронната система за заявления най-късно до 16 май 2011 г. и са били завършени и предадени най-късно 14 календарни дни след 16 май 2011 г.
   Член 3
   Настоящият регламент влиза в сила в деня на публикуването му в Официален вестник на Европейския съюз.
   Той се прилага от 1 януари 2011 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 4 август 2011 година.

            За Комисията

            Председател

         José Manuel BARROSO

      (1)  ОВ L 277, 21.10.2005 г., стр. 1.

      (2)  ОВ L 30, 31.1.2009 г., стр. 16.

      (3)  ОВ L 316, 2.12.2009 г., стр. 65.

      (4)  ОВ L 25, 28.1.2011 г., стр. 8.

      (5)  ОВ L 316, 2.12.2009 г., стр. 27.